Coba jelasin Batak. dari Lumbanraja dong

Songon on ma hinajadina. Di bona ni “abad” pa-20-hon, dung lam tu menakna hasobuon ni paralaon ni halak Batak, i ma na niuluhon ni SISINGAMANGARADJA uju i, mulai ma dipajongjong Bolanda marhite Van Der Tuuk dohot kompeni pamarenta panjajah di tano Batak. Marojahan tu “politik devide et impera” ni “kolonialis” dibolat-bolati Bolanda ma halak Batak marhite na palolohon angka harajaon na metmet ni uluhon ni Raja Ihutan, Kepala Negeri/Kuria, Pandua d.n.a. Ala naung torop maribur uju i pomparan ni Ompunta DATU PARULAS PARULTOP na maringanan di harian, dijujui Bolanda ma pajongjongon sada harajaon di nasida, alai dohot “syarat” ingkon adong sada marga na tarsandiri laho mangkarajahonsa. Uju i nunga adong harajaon di marga Nainggolan, jala marga ni pomparan ni Ompunta TANJABAU dohot DATU PARULAS uju i si RUMAHOMBAR dope.

Borhat ma angka Natua-tua, pomparan ni Ompunta mandapothon pomparan ni Ompunta

TANJABAU, i ma haha ni partubu di pomparan ni Ompunta DATU PARULAS PARULTOP.

Di mulana, tung mansai borat do roha ni angka Natua-tua ni pomparan ni Ompunta

TANJABAU mangoloi hagiot ni Natua-tua, pomparan ni Ompunta DATU PARULAS

PARULTOP, ai ala ni i gabe marsirang harajaon ma nasida na marhaha-anggi. Alai, di ujungna gabe marsioloan ma nasida, jala dibuat ma goar ni Ompunta TUNGKUP RAJA songon ojahan ni parbagian marga di nasida na marhaha-anggi. Songon ruhut ni sihahaan, gabe bagian ni pomparan ni Ompunta TANJABAU ma hata parjolo sian TUNGKUP RAJA, i ma: TUNGKUP (lapatanna: pattil manang “menara” na timbo di inganan na timbo bahen panatapan tu na dao), jala songon sianggian, bagian ni pomparan ni Ompunta DATU PARULAS PARULTOP ma hata na paduahon, i ma: RAJA. Ala dihasomalhon angka Ompunta do uju i mamangke hata LUMBAN di parmargaon (ump. LUMBAN NAHOR, LUMBAN SIANTAR d.n.a.), gabe marga LUMBANTUNGKUP ma pomparan ni Ompunta TANJABAU, jala LUMBANRADJA marga ni pomparan ni Ompunta DATU PARULAS PARULTOP. Dirasmihon ma marga na dua i di jolo ni angka Raja-raja ni haha-anggi,

pomparan ni Ompunta TOGA NAINGGOLAN, dohot angka Raja na humaliang, jala diokui Pamarenta Bolanda hatiha i.

Jadi, molo didok di tonga-tonga ni pomparan ni Ompunta TOGA NAINGGOLAN na

pomparan ni Ompunta DATU PARULAS PARULTOP sasahalak, marga LUMBANRADJA

ma i, suang songon i nang sabalikna.

Alai atik pe naung gabe marsirang harajaon dohot marga pomparan ni na marhaha-anggi i, dipatihi do na hot do tongtong sisada boru nasida. Dibahen i, diondolhon ma disi, na boru RUMAHOMBAR do goaron ianggo angka boru, jala ingkon ummarga bahenon ni LUMBANTUNGKUP boru tubu ni LUMBANRADJA, suang songon i sabalikna pe.

Alai, ndang tarbahen paula so botoon “realitas” taringot tu marga na marragam dope di pomparan ni Ompunta, lumobi di tonga-tonga ni angka haha anggi na maringanan di angka luat di ruar ni luat Harian, P. Samosir.

Mangihuthon ruhut pamampeon marga di halak Batak, songon naung pinatorang di ginjang i, nang angka nasida pe “secara formal” dohot do marga LUMBANRADJA, atik pe siapari marga na asing diboanhon nasida. Ia angka marga ni pomparan ni Ompunta DATU PARULAS PARULTOP na marhuta manang marharajaon di ruar ni luat Harian, P. Samosir, i ma:

1. PUSUK, BUATON, MAULAE dohot NAINGGOLAN di luat Pusuk, Parlilitan, Pandumaan dohot angka luat na humaliangna.

2. NAINGGOLAN di luat Pahae, Sibisa, Simelungun d.n.a.

3. SIBORO di luat Sagala, Ria ni Ate, Simelungun d.n.a.